Familie soek antwoorde ná man in tref-en-trap sterfLouis Dingle (Foto: Verskaf) “Jy hoor altyd van hierdie dinge en nou gebeur dit met jou. Iemand wat jy liefhet, is net weg.” ŉ Familie is op soek na antwoorde nadat ŉ man van Pretoria die afgelope naweek in ŉ tref-en-trap-voorval op die N1-snelweg gesterf het. Louis Dingle (38) het verlede Vrydagmiddag vermis geraak nadat hy van sy werkplek huis toe gestap het. Later sou dit aan die lig kom dat Dingle in spitsverkeer op die snelweg doodgery is waarna die skuldige spoorloos verdwyn het. Youranda Pretorius, Dingle se suster, het Dinsdag aan Maroela Media gesê haar skoonsuster het Vrydagaand laat weet dat haar broer nooit huis toe gekom het nie waarna die familie na hom begin soek het. Daar was egter geen teken van hom nie en die soektog is Saterdagoggend voortgesit en Dingle is as vermis aangemeld. Toe bel ŉ polisiebeampte van die Villieria-polisiestasie later die dag met die ondenkbare nuus dat daar wel die vorige dag ŉ voorval op die snelweg plaasgevind het en dat die liggaam van ŉ man gevind is. Die liggaam is as dié van Dingle geïdentifiseer waarna forensiese toetse later bevestig het dat hy in ŉ tref-en-trap op die N1-suid tussen die Zambesi- en die Stormvoëlafrit gesterf het. Dit is egter al inligting wat in dié stadium omtrent die voorval bekend is. “Niemand het nog met inligting na vore gekom nie. Dit is onmoontlik dat niemand iets gesien het nie. Hy is op die N1 in spitsverkeer getref,” sê Pretorius. “Dit is ontsaglik moeilik. Dit voel nog so onwerklik.” Pretorius doen ŉ beroep op enigeen met inligting omtrent die voorval om dit by kol. Visagie by die Villieria-polisiestasie by 012 403 8600 aan te meld.